FI Euroopan unionin virallinen lehti L 151/22

KOMISSION ASETUS (EY) N:o 504/2009,

annettu 15 päivänä kesäkuuta 2009,

neuvoston asetusten (ETY) N:o 2771/75, (ETY) N:o 2777/75 ja (ETY) N:o 2783/75 soveltamiseen liittyvästä eräiden tietojen ilmoittamisesta muna-alalla ja siipikarjanliha-alalla annetun asetuksen (EY) N:o 546/2003 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 192 artiklan yhdessä sen 4 artiklan kanssa,

ottaa huomioon muna-albumiinin ja maitoalbumiinin yhteisestä kauppajärjestelmästä 29 päivänä lokakuuta 1975 annetun neuvoston asetuksen (ETY) N:o 2783/75 (2) ja erityisesti sen 10 artiklan,

sekä katsoo seuraavaa:

(1) Komission asetuksessa (EY) N:o 546/2003 (3) säädetään, että jäsenvaltioiden on ilmoitettava komissiolle joka torstai pakkaamojen keskimääräiset myyntihinnat häkkikanojen A-luokan L- ja M-kokoluokkaan kuuluville munille. Jotkut jäsenvaltiot ovat siirtäneet munivien kanojen suojelun vähimmäisvaatimuksista 19 päivänä heinäkuuta 1999 annetun neuvoston direktiivin 1999/74/EY (4) eläinten hyvinvointisäännökset kansalliseen lainsäädäntöönsä siten, että niiden alueella noudatettavat eläinten hyvinvointia koskevat vähimmäisvaatimukset ovat direktiivin vaatimuksia tiukemmat. Tämän seurauksena joitakin munivien kanojen kasvatusmenetelmiä ei enää käytetä kaikissa jäsenvaltioissa. Sen vuoksi niiden jäsenvaltioiden, jotka eivät enää voi ilmoittaa häkeissä tuotettujen munien hintoja, olisi ilmoitettava komissiolle lattiakanaloissa tuotettujen munien hinnat.

(2) Yhdenmukaistamisen vuoksi kaikki liha-alan hintoja koskevat ilmoitukset olisi lähetettävä samana viikonpäivänä; ilmoitukset olisi syytä antaa keskiviikkoisin.

(3) Sen vuoksi asetusta (EY) N:o 546/2003 olisi muutettava.

(4) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 546/2003 1 artikla seuraavasti:

”1. Jäsenvaltioiden on ilmoitettava komissiolle sähköisessä muodossa keskiviikkoisin viimeistään kello 12.00 (Brysselin aikaa): a) pakkaamojen keskimääräiset myyntihinnat häkkikanojen A-luokan L- ja M-kokoluokkaan kuuluville munille tai, jos häkkituotanto ei enää ole edustavaa, myyntihinnat lattiakanaloissa pidettävien munivien kanojen munille ilmoittaen, että myyntihinta koskee lattiakanaloissa tuotettuja munia; b) teurastamojen myyntihinnat tai edustavilla markkinoilla todetut tukkuhinnat ns. 65-prosenttisille A-luokan kokonaisille kananpojille tai jossakin muussa tarjontamuodossa oleville kokonaisille kananpojille, jos tällainen tarjontamuoto on edustavampi.”

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä kesäkuuta 2009. Komission puolesta Mariann FISCHER BOEL Komission jäsen

(1) EUVL L 299, 16.11.2007, s. 1.

(2) EYVL L 282, 1.11.1975, s. 104.

(3) EUVL L 81, 28.3.2003, s. 12.

(4) EYVL L 203, 3.8.1999, s. 53.